CELEX: 32021R2238
Language: lv
Date: 2021-12-15 00:00:00
Title: Komisijas Īstenošanas regula (ES) 2021/2238 (2021. gada 15. decembris), ar ko Īstenošanas regulu (ES) 2019/773 groza attiecībā uz astesgala signālierīcēm piemērojamo īpašo gadījumu pakāpenisku izbeigšanu (Dokuments attiecas uz EEZ)

16.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 450/57
               
            
         KOMISIJAS ĪSTENOŠANAS REGULA (ES) 2021/2238
         (2021. gada 15. decembris),
         ar ko Īstenošanas regulu (ES) 2019/773 groza attiecībā uz astesgala signālierīcēm piemērojamo īpašo gadījumu pakāpenisku izbeigšanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu (ES) 2016/797 (2016. gada 11. maijs) par dzelzceļa sistēmas savstarpēju izmantojamību Eiropas Savienībā (1) un jo īpaši tās 5. panta 11. punktu,
         tā kā:
         
                     (1)
                  
                  
                     Komisijas Īstenošanas regulas (ES) 2019/773 (2) pielikuma 4.2.2.1.3.2. punktā ir noteikti termiņi, pēc kuriem valsts iestādēm visās dalībvalstīs bez izņēmuma ir jāpieņem visi kravas vilcieni, kuri aprīkoti ar astesgala signālierīci, kas sastāv no divām atstarojošām plāksnēm, un jāizbeidz pieprasīt jebkāda cita veida astesgala signālierīces kravas vilcieniem.
                  
               
                     (2)
                  
                  
                     Pielikuma 4.2.2.1.3.2. punktā ir paredzēti īpašie gadījumi, kas attiecas uz vairākām dalībvalstīm, tostarp Beļģiju, Franciju, Portugāli un Spāniju, kurām bija atļauts piemērot paziņotos valsts noteikumus, kuros prasīts kravas vilcienus aprīkot ar diviem vienmērīgas sarkanas gaismas lukturiem, lai saņemtu atļauju pārvietoties pa šo valstu dzelzceļa tīkla posmiem. Šo īpašo gadījumu piemērošana būtu pakāpeniski jāizbeidz.
                  
               
                     (3)
                  
                  
                     Lai nodrošinātu, ka dalībvalstis veic visus vajadzīgos pasākumus, lai līdz 2026. gada 1. janvārim būtu iespējams Savienības līmenī pilnībā saskaņot kravas vilcienu astesgala signālierīces, tām būtu periodiski jāziņo par ierosināto ietekmes mazināšanas pasākumu īstenošanu un nekavējoties jārīkojas, ja tiek konstatētas novirzes no paredzētā plāna.
                  
               
                     (4)
                  
                  
                     Beļģija, Francija, Portugāle un Spānija iesniedza Komisijai ziņojumus par atstarojošo plākšņu izmantošanu, norādot uz nopietniem šķēršļiem, kuri kavē valsts noteikumu piemērošanas plānoto izbeigšanu līdz 2022. gada 1. janvārim dzelzceļa kravu pārvadājumu koridoros, kas noteikti saskaņā ar Eiropas Parlamenta un Padomes Regulu (ES) Nr. 913/2010 (3).
                  
               
                     (5)
                  
                  
                     Eiropas Savienības Dzelzceļu aģentūra 2021. gada 29. jūnijā iesniedza ieteikumu “REC TSI OPE 422132”, kurā ierosināts grozīt Īstenošanas regulas (ES) 2019/773 pielikuma 4.2.2.1.3.2. punktu. Komisija, pamatojoties uz šo ieteikumu un ņemot vērā dalībvalstu iesniegtajos ziņojumos izklāstītos konstatējumus, pārskatīja atstarojošo plākšņu saskaņošanas datumus Savienībā. Komisija arī secināja, ka patlaban nav nepieciešams pārskatīt Komisijas Regula (ES) Nr. 321/2013 (4) E papildinājumā noteikto specifikāciju. Komisija pienācīgi ņēma vērā drošuma un jaudas apsvērumus, kā arī ietekmi uz izmaksām, kuru rada pāreja uz atstarojošo plākšņu izmantošanas saskaņošanu.
                  
               
                     (6)
                  
                  
                     Ņemot vērā Beļģijas, Francijas, Portugāles un Spānijas iesniegtajos ziņojumos izklāstītos konstatējumus un to, ka Komisija ir pārskatījusi minētos konstatējumus, attiecībā uz minētajām dalībvalstīm būtu jāatliek 2022. gada 1. janvāra termiņš ar divām atstarojošām plāksnēm aprīkotu kravas vilcienu pieņemšanai dzelzceļa kravu pārvadājumu koridoros, kas noteikti saskaņā ar Regulu (ES) Nr. 913/2010.
                  
               
                     (7)
                  
                  
                     Šis lēmums neskar ne darbu, ko Eiropas Savienības Dzelzceļu aģentūra veic, lai turpinātu astesgala signālierīču saskaņošanu, ne iespējamo turpmāko Regulas (ES) Nr. 321/2013 E papildinājuma pārskatīšanu, ko Komisija var veikt, paturot prātā ietekmi uz drošumu, jaudu un izmaksām.
                  
               
                     (8)
                  
                  
                     Šajā regulā paredzētie pasākumi ir saskaņā ar atzinumu, ko sniegusi ar Direktīvas (ES) 2016/797 51. panta 1. punktu izveidotā komiteja,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) 2019/773 pielikuma 4.2.2.1.3.2. punktā daļu “Pakāpeniska izbeigšana” aizstāj ar šādu:
            
               “Pakāpeniska izbeigšana
               
               Ar divām atstarojošām plāksnēm aprīkotu kravas vilcienu pieņemšanai piemēro šādus termiņus:
               
                           1)
                        
                        
                           no 2022. gada 1. janvāra dzelzceļa kravu pārvadājumu koridoros, kas noteikti saskaņā ar Regulu (ES) Nr. 913/2010, ar šādiem izņēmumiem līnijās, kurās vienmērīgas sarkanas gaismas lukturu izmantošana ir ekspluatācijas prasība drošuma garantēšanai:
                           
                                       a)
                                    
                                    
                                       no 2026. gada 1. janvāra Beļģijā un Francijā;
                                    
                                 
                                       b)
                                    
                                    
                                       no 2025. gada 1. janvāra Portugālē un Spānijā;
                                    
                                 
                     
                           2)
                        
                        
                           no 2026. gada 1. janvāra visā Eiropas Savienības dzelzceļa tīklā.
                        
                     Dalībvalstis, uz kurām attiecas 1. punkta a) un b) apakšpunktā minētie izņēmumi, vēlākais līdz 2022. gada 1. martam iesniedz Komisijai detalizētu rīcības plānu un precīzus mērķrādītājus, kas nodrošina, ka prasība par sarkanas gaismas lukturiem kā astesgala signālierīcēm tiek atcelta. Pēc tam reizi 6 mēnešos minētās dalībvalstis iesniedz Komisijai ziņojumu par progresu, kas panākts atstarojošo plākšņu izmantošanā attiecīgās dalībvalsts tīklā, nolūkā līdz 2026. gada 1. janvārim panākt astesgala signālierīču saskaņošanu Savienības līmenī. Ieinteresētās personas sniedz visu informāciju, kas nepieciešama, lai dalībvalstis varētu izpildīt ziņošanas pienākumu.
               Komisija Direktīvas (ES) 2016/797 51. pantā minētajai komitejai ziņo par 4.2.2.1. iedaļas īstenošanas gaitu.”
            
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 15. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 138, 26.5.2016., 44. lpp.
         
         
            (2)  Komisijas Īstenošanas regula (ES) 2019/773 (2019. gada 16. maijs) par savstarpējas izmantojamības tehnisko specifikāciju, kas attiecas uz Eiropas Savienības dzelzceļa sistēmas satiksmes nodrošināšanas un vadības apakšsistēmu, un Lēmuma 2012/757/ES atcelšanu (OV L 139 I, 27.5.2019., 5. lpp.).
         
            (3)  Eiropas Parlamenta un Padomes Regula (ES) Nr. 913/2010 (2010. gada 22. septembris) par Eiropas dzelzceļa tīklu konkurētspējīgiem kravas pārvadājumiem (OV L 276, 20.10.2010., 22. lpp.).
         
            (4)  Komisijas Regula (ES) Nr. 321/2013 (2013. gada 13. marts) par savstarpējas izmantojamības tehnisko specifikāciju attiecībā uz Eiropas Savienības dzelzceļa sistēmas apakšsistēmu “Ritošais sastāvs – kravas vagoni” un par Komisijas Lēmuma 2006/861/EK atcelšanu (OV L 104, 12.4.2013., 1. lpp.).